S A J T Ó K Ö Z L E M É N Y

Idén több mint 42 ezer cipősdoboz ajándék

**Budapest** ­– Ebben az évben adományozóinak és támogatóinak köszönhetően több mint 42 ezer cipősdoboz ajándékot gyűjtött össze a rászoruló gyerekeknek a Baptista Szeretetszolgálat. A segélyszervezet idén 12. alkalommal, először nyomon követési lehetőséggelhirdette meg a Cipősdoboz Akciót.

A finn Mikulással, Joulopukkival, a Baptista Szeretetszolgálat jószolgálati nagyköveteivel, Weisz Fanni modellel és Mező Misi zenésszel indult az idei, tizenkettedik Cipősdoboz Akció november 29-én a Deák téri Cipősdoboz Várban, hogy aztán országszerte közel kétszáz gyűjtőponton várják az önkéntesek az adományokat. Az akció idei újdonsága volt, hogy a felajánlók egy része, több ezer adományozó nyomon követhette, melyik településre kerül az általa elkészített csomag. A cipősdoboz ajándékokat a szeretetszolgálat még karácsony előtt eljuttatja a rászoruló gyerekeknek Kárpátaljára, az erdélyi Székelyhídra, Magyarország számos településén különböző szervezetekhez: például a Down Alapítványhoz, a Nem Adom Fel Alapítványhoz, a Budai Gyermekkórházba, a Bihari Állami Gondozottak Egyesületéhez. A Látható Szeretet Projekt Keretében nyolcvan vak, vagy gyengénlátó gyermek kapott személyre szabott ajándékot. Vajdaságban gyűjtöttek és osztottak is dobozokat.

Idén immár tizedik alkalommal a Parajdi Sóbánya, a Dévai Szent Ferenc Alapítvány és a Baptista Szeretetszolgálat szervezésében kétezer gyermek ­– zömében a Böjte Csaba ferencesrendi szerzetes alapította székelyföldi gyerekotthonokból és nappali intézményekből – kapott december 19-én karácsonyi ajándékot. Tíz év alatt ez 20 ezernél is több küldeményt jelentett.

A Baptista Szeretetszolgálat ebben az esztendőben összesen mintegy 42 ezer 750 cipősdoboz ajándékot gyűjtött össze azért, hogy sok-sok szegény gyermeknek szebb és boldogabb karácsonya legyen. A segélyszervezet köszönetet mond minden adományozónak, illetve annak a közel 3 ezer önkéntesnek, akik nélkül nem valósulhatott volna meg az akció.

Budapest, 2015.12.22.

További információ:

*Révész Szilvia kommunikációs igazgató*

Baptista Szeretetszolgálat

szilvia@baptistasegely.hu

06/20/8863752